[{"text_idx": "#000000", "text": "Mae penwythnos cyffrous arall o\u2019n blaenau ni wrth i\u2019r ras i gyrraedd y Chwech Uchaf ddechrau cynhesu yn Uwch Gynghrair Cymru."}, {"text_idx": "#000002", "text": "Mae\u2019r pencampwyr wedi dechrau\u2019r tymor yn gryf gan ennill 10 o\u2019u 13 ge\u0302m hyd yma, ac mae gan y Nomadiaid bum pwynt yn fwy nac oedd ganddyn nhw ar yr adeg yma\u2019r tymor diwethaf."}, {"text_idx": "#000003", "text": "Wedi dweud hynny mae Cei Connah chwe phwynt y tu o\u0302l i\u2019r Seintiau ar frig y tabl, ond gan nad ydi\u2019r Seintiau\u2019n chwarae\u2019r penwythnos yma bydd Andy Morrison yn benderfynol o fanteisio ar y cyfle i gau\u2019r bwlch."}, {"text_idx": "#000004", "text": "Mae Aberystwyth wedi cael dechrau caled i\u2019r tymor ac ar o\u0302l ennill dim ond un o\u2019u naw ge\u0302m ddiwethaf dyw\u2019r Gwyrdd a\u2019r Duon bellach ond un pwynt uwchben safleoedd y cwymp."}, {"text_idx": "#000005", "text": "Dyw Aberystwyth ond wedi ennill dwy ge\u0302m y tymor hwn, a rheiny yn erbyn y ddau glwb isa\u2019n y tabl, ond gan mae hon fydd y gyntaf o bedair ge\u0302m gartre\u2019n olynol i Aberystwyth mi fydd Gavin Allen yn gobeithio y gall ei di\u0302m ddringo\u2019r tabl cyn y Nadolig."}, {"text_idx": "#000006", "text": "Dyw Cei Connah heb golli dim un o\u2019u chwe ge\u0302m ddiwethaf yn erbyn Aberystwyth (ennill 5, cyfartal 1), ac ar o\u0302l ennill eu pedair ge\u0302m ddiwethaf yn olynol mi fydd hi\u2019n sioc pe na fyddai\u2019r Nomadiaid yn gadael Ceredigion gyda\u2019r triphwynt."}, {"text_idx": "#000007", "text": "Bydd Pen-y-bont a Caernarfon yn llygadu lle\u2019n y Chwech Uchaf eleni a gyda dim ond triphwynt yn gwahanu\u2019r ddau di\u0302m mae hon yn mynd i fod yn ge\u0302m allweddol yn y ras i gyrraedd yr hanner uchaf cyn yr hollt."}, {"text_idx": "#000008", "text": "Mae\u2019r ddau glwb yn dod i\u2019r ge\u0302m yn dilyn gemau cyfartal \u2013 Pen-y-bont yn siomedig o ildio\u2019n hwyr yn erbyn y Derwyddon ddydd Sul, a Caernarfon yn codi pwynt gwerthfawr yn erbyn Y Bala nos Fawrth."}, {"text_idx": "#000009", "text": "Mae Caernarfon ar eu rhediad hiraf heb fuddugoliaeth ers dwy flynedd (6 ge\u0302m), ond bydd y Cofis yn cymryd hyder o\u2019r ffaith eu bod erioed wedi colli yn erbyn Pen-y-bont (ennill 1, cyfartal 2)."}, {"text_idx": "#000011", "text": "Mae Hwlffordd wedi saethu i fyny i\u2019r 5ed safle ar o\u0302l dwy fuddugoliaeth ragorol yn erbyn Caernarfon ac Aberystwyth yr wythnos ddiwethaf."}, {"text_idx": "#000012", "text": "Ond y Derwyddon sy\u2019n parhau ar waelod y domen ar o\u0302l ennill dim ond un o\u2019u 11 ge\u0302m y tymor yma."}, {"text_idx": "#000013", "text": "Dyw\u2019r clybiau heb gwrdd ers Ebrill 2010 a bydd pawb yn croesi bysedd na fydd rhaid gohirio\u2019r ge\u0302m rhwng y ddau di\u0302m am y trydydd tro\u2019r tymor hwn oherwydd canllawiau Covid-19."}, {"text_idx": "#000015", "text": "Fel Hwlffordd, mae Met Caerdydd wedi cael wythnos adeiladol gan gasglu chwe phwynt o\u2019u gemau yn erbyn Y Fflint a\u2019r Drenewydd a codi o\u2019r 10fed i\u2019r 7fed safle."}, {"text_idx": "#000016", "text": "Mae\u2019r Bala ar rediad cryf o naw ge\u0302m heb golli (ennill 6, cyfartal 3) \u2013 eu cyfnod gorau ers pedair blynedd, pan aeth y clwb ar rediad o 11 o gemau heb golli."}, {"text_idx": "#000017", "text": "Ar o\u0302l esgyn i\u2019r uwch gynghrair yn 2016 fe gollodd Met Caerdydd pob un o\u2019u saith ge\u0302m gynghrair gyntaf yn erbyn Y Bala."}, {"text_idx": "#000018", "text": "Ond ers 2019 mae\u2019r myfyrwyr wedi ennill pob un o\u2019u pum ge\u0302m yn erbyn Y Bala, yn cynnwys buddugoliaeth ar giciau o\u2019r smotyn yn rownd derfynol gemau ail gyfle 2018/19 i sicrhau lle Met Caerdydd yn Ewrop am y tro cyntaf yn eu hanes."}, {"text_idx": "#000020", "text": "Ar o\u0302l cael dechrau da i\u2019r tymor mae\u2019r Barri bellach wedi colli gafael ar y tri uchaf yn dilyn rhediad o chwe ge\u0302m heb ennill gan sgorio dim ond tair go\u0302l mewn chwe ge\u0302m."}, {"text_idx": "#000021", "text": "Mae\u2019r Fflint yn parhau i fod mewn perygl yn y ddau isaf ar o\u0302l colli naw o\u2019u 10 ge\u0302m ddiwethaf."}, {"text_idx": "#000022", "text": "Y Barri enillodd y ge\u0302m gyfatebol gyda Kayne McLaggon yn rhwydo unig go\u0302l y ge\u0302m o\u2019r smotyn yng Nghae y Castell ym mis Medi."}, {"text_idx": "#000023", "text": "Bydd uchafbwyntiau\u2019r gemau i\u2019w gweld ar Sgorio nos Lun am 5:30."}]